Рюдигер фон Мюнер
Из „Суматоха в бюргерския дом“

Превод от немски: Венцеслав Константинов, —

chitanka.info

Принасяме ти дар господен.

Ще станеш с него ти свободен

от женорята полудели,

от хитростите им умели

и пъклените им дела.

Да пийнем, божичко, ела!

Спаси го от магия зла!

        Заклинам те в псалтира свети,

        на Вотан в ордите безчетни

        и в Свети Петровия рай:

        ще идеш право в ада, знай,

        ако не кажеш ти самия:

        каква злодейска дяволия

        кроите с тази олелия?

Изсипвай клетви, анатеми —

злините ще са по-големи!

Не, нямаш ти над мене власт,

в дома ти ще остана аз!

        Проклет и скверен дух, мълчи —

        но името си изречи!

Не ще го чуеш ти от мен

и ще вилнеем ден след ден!

        Заклинам те и в Карлов мост,

        във Флегетановата кост,

        на Волф, херцога ни, в брадата,

        на старите жени в чреслата,

        в петте магарешки копита,

        в Бавария които скитат:

        не изречеш ли имената,

        ще те пръждосам вдън земята!

Хей, уха, оле, боже мили,

злодеят клет изгубва сили.

Търчи-лъжи ми викат с яд,

Топур-лопур е моят брат.

Кроим навред рога да турим,

да мамим и топур-лопурим.

Пусни ме вътре и кажи:

Бесувай пак, Търчи-Лъжи!

Ще правим с теб лопур-топур,

дорде баща ти стане щур!

— — — — —

Сега ще ти се подчиним

и ще изчезнем яко дим!

ок. 1310

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.